You are at:Home»بیروڕا»قەیرانی مرۆڤ\nBy nuche.net on\t 2020/04/05 بیروڕا, گرنگ\nرێدار محەمەد ئەمین. پسپۆڕی نەخۆشییە دەرونییەکان\nسۆشیال میدیا یەکێکە لەو کەناڵانەی راگەیاندن، کە زۆرینەی خەڵک تێیدا بەشدارە، چونکە لە سۆشیال میدیا خەڵک تەنها تەماشاکارنییە، بەڵکو بەشداریکارە و راوبۆچوون دەگۆڕێتەوە. ئەمەش لە کەناڵەکانی تری راگەیاندن وەک تەلەفزیۆن، رادیۆ، رۆژنامەو سەرچاوەکانی تری ئینتەرنێت جیای دەکاتەوە کە لەوێ جگە لە تەماشاکارێک زیاترنییە.\nبۆیە ئەگەر بتەوێ رای زۆرینەی خەڵک بە رۆشنبیر، بێ سەواد، خوێندەوار و نەخوێندەوار، دەوڵەمەند و هەژار ، بزانیت ئەوا باشترین شوێن سۆشیال میدیایە.\nلەم ماوەیەی رابردوو لە سۆشیال میدیاوە خەڵکێکی زۆر ناڕەزایی لە خەڵکێکی زۆر دەردەبڕی، بەوەی کە لەکاتی قەیرانەکاندا نابەرپرسانە رەفتاردەکەن، تەماعکارن، چاوچنۆکن، برسین، ترسنۆکن، لاتەو پاتن و چەندین نازناوی ناشیرینی تر.\nگوایە هێشتا قەیران دروست نەبووە ئەوان قەیران دروست دەکەن، بۆ نموونە هێشتا بەنزین گران نەبووە نۆرەی بەنزین دەگرن، خواردن بەشی چەندین مانگ دەکات ئەوان بە پیکاب دەکڕن و دەیبەنەوە ماڵەوە. تەنانەت گەیشتۆتە ئەوەی بەشی هەفتەیەک سەمون و چەرەز بکڕن…\nئەگەر هەڕەمەکی و بێ هیچ راڤەیەکی دەرونی و کۆمەڵایەتی سەیری ئەو دیاردەیە بکەین، رەنگە ئێمەش هەمان قسەبکەین، هەمان رامان هەبێت، بەڵام ئەگەر وەک کەسێکی پسپۆڕ بێینە گۆ، بێگومان هۆکاری پشت ئەم دیاردەیە دەدۆزیتەوە، ئەم دیاردەیەی کە پێمانوایە، تەنها بەرۆکی میللەتی کوردی”بێ حەشر و نەشری گرتووە” کەچی لە راستیدا دیاردەیەکی جیهانییەو هەموو جیهان لەسەر هەمان رەفتارە…\nدوو هۆکاری پشت ئەم دیاردەیەی تاکگەرایی و سەرمایەدارین.\nیەکەم: تاکگەرایی، لە تاکگەرایی سنوری ئازادی مرۆڤەکان فراوان دەبن.چیتر کەس لە جیاتت بڕیار نادات، کەس پۆلیس و چاودێر نییە بەسەرتەوە. خۆت ئازادی بڕیاری چی دەدەی، ئەم چەمکە لەسەدەی ڕابردوودا سەری هەڵدا بەڵام زیاتر لە دوای جەنگی جیهانی دووەم زەقتر بۆوە و وەک کاردانەوەیەک بوو بۆ چەمکی کۆمەڵگەرایی، کە تێیدا کەسانیتر بەرپرسن لێت، لە جیاتی تۆ بڕیار دەدەن.\nتاکگەرایی بواری داهێنان و بیرکردنەوەی مرۆڤی فراوانترکرد، بەڵام لە کۆمەڵگەی دابڕی، ئەگەرچی سیستەمێک هەبوو کە هەموو تاکەکانی کۆمەڵگەی بەیەکەوە دەبەستەوە، بەڵام هەر تێکچوونێک لەم سیستەمە وای لە تاککرد هەست بە تەنهایی بکات.\nلە سیستەمی کۆمەڵگەیی، هەرچەندە ئازادی تاک سنوردارکراوە هەموو دەم کەسانێک هەن رێگە بە خۆیان دەدەن بێنە ناو ژیانت و بڕیاری گرنگ لە جیاتت بدەن، وەک:\nلە جیاتی تۆ بڕیار دەدەن کەی هاوسەرگیری بکەیت، کەی بخوێنی، لە کوێ کاربکەی، نەک هەر خێزان بەڵكو دراوسێش مافەکانی خۆیت لەسەر پراکتیزە دەکات! ئەمەش رێگا خۆشکارە بۆ حکومەتی تۆتالیتاری و دیکتاتۆری، بەڵام چەندین خاڵی پۆزەتیڤی هەیە، بەوەی تاک هەست ناکات بە تەنهایە و بگرە لەکاتی قەیران و پشێوی و تێکچوونی سیستەمی بەڕێوەبردن، هەستی کۆمەڵگەیی و یەکگرتووی بەهێزتردەبێت.\nزۆرجار دراوسێ لە هەستی بەرپرسیارێتی کێشەکانی دراوسێکەی چارەسەر دەکات. گەڕەک بە دەستەجەمعی بەهانای یەکترەوە دەچن.\nلە سیستەمی تاکگەرایی، گیانی خۆپەرستی و هەست بە تەنهایی زاڵە، من سنورم بۆ خەڵک داناوە تا تێکەڵی ژیانی من نەبن. خۆم بەرپرسی خۆمم و چاوەڕێ ناکەم لە کاتی قەیراندا کەس بە هانامەوە بێت.\nخۆم بە تەنها دەبینم لە نێو کۆمەڵگەدا و ئەوانیش خۆیان بە تەنها دەبینن!\nبەمجۆرە ئەگەر خۆم بە هانای خۆمەوە نەیەم کەس بە هانامەوە نایەت. هەرکاتێک قەیرانێک دروست بوو یان خەریکە دروست بێت بە پەلە پڕوزێ هەوڵدەدەم پێداویستییەکانی خۆم بۆخۆم دابین بکەم، بۆیە لێرەدا گیانی خۆپەرستی بەسەر گیانی کۆمەڵگەویستی زاڵ دەبێت. گرنگ ئەوەیە من بژیم، چ باکم بە کەسانیتر نییە، ئامادەم پێداویستی ساڵێک ئەمباربکەم خەڵک کەیفی خۆیەتی ئەگەر بۆ بەیانی هیچ لە مەڵەکەیدا نەبێت. بڕوام بەم قسەیە نییە ئێمە هەموومان لە ناو بەلەمێکداین من چوپی خۆرزگارکردن بۆخۆم دابین دەکەم، بۆ خۆم و بەس.\nئەمەش لەراستیدا قەیرانێکە، قەیرانی فیکری، ئەخلاقی، ویژدانی، ئاینی و کۆمەڵایەتی کە زۆر لە قەیرانە ئابورییەکە مەترسیدارترە.\nهۆکاری دووەم، سەرمایەدارییە. کە لەسەر بنەمای کۆکردنەوەی زۆرترین سەرمایە بەهەر هۆکارێك و شێوازێک بێت، سەرمایەداری پشت لە بەها، ئەخلاق و- ویژدان دەکات تەنها سەرمایە دەناسێت، ئەگەر رێز لە زانست دەگرێت بۆ خاتری خودی زانست نییە، بەڵکو لەبەرئەوەیە کە زانست هۆکارێکە بۆ گەشەکردنی سەرمایە.\nزانست کە لە بنەمادا بۆ بەختەوەری و ئاسودەیی مرۆڤ هاتۆتە کایەوە، سەرمایەدارێک وەک دڕندەیەکی برسی گازی لێدەدات و بۆ مەرامە گەندەڵەکانی دەیشێوێنێت.\nسەرمایەداری کە لە روکەشدا بانگەشەی خزمەتکردنی مرۆڤ دەکات، بەڵام لە زیادکردنی بەدبەختی و پەرێشانی هیچیتری بەرهەم نەهێناوە.\nئێمە داوای بەختەوەریمان لە سەرمایەداری کرد، ئەو خۆشگوزەرانی بۆ هێناین، داوای ئارامیمان کرد ئەو دڵنیایی پێداین، داوای تەندروستیمان کرد ئەو نەخۆشخانەی بۆ دروستکردین، داوای خەوێکی خۆشمان کرد ئەو حەبی نوستنی بۆ دروستکردین، داوای بینینی خۆشەویستانمان کرد ئەو مۆبایل و ڤیدیۆکۆڵی پێداین، لە جێگای هەر داواکارییەکی پێداویستییەکی تری پێبەخشین.\nهەڵپەی کەمی کاتمان بوو، بەناوی کات بە فیڕۆنەدان کاتەکانی هەموو لێدزین، کاتی خواردن دروستکردنمان نەبوو، فاست فودی بۆ هێناین، لە ماڵەوە کاتی دروستکردنی نان و سەمونمان نییە، سەمونخانەی مۆدێرنی لە نزیک ماڵ بۆ داناین، پێویستی نەدەکرد شەو دانیشی کتێب بخوێنیتەوە، کتێبەکانی کردە پی دی ئێف و خستییە ناو ئایپادەکەت تا لەسەر جێگا بیخوێنیتەوە.\nپێویست ناکا لەدەرەوە وەرزش بکەی هەر لەماڵی خۆت، ئامێری وەرزشکردنی بۆ دابینکردی، پێویست ناکات چارەک یان بیست خولەک خەریکی گەرمکردنەوەی خواردن بی، مایکرۆ وەیڤ بە چەند خولەکێکی کەم ئەم کارە دەکات.\nدڵتەنگی یان ئازارت هەیە؟ دەرمانمان هەیە! بێزاری و نازانی چؤن کات بەسەر ببەی؟ پێویست ناکات بڕۆیتە دەرەوەو کەس بێزار بکەی، سەیری تەلەفزیۆن بکە. یاری ئەتاری و پلەی ستیشن بکە، لە رواڵەتدا سەرمایەدارە و لە تۆڕە کۆمەڵایەتییەکان زۆر بەخشندە دیارە، بەڵام لە دزێکی بەدکار زیاتر هیچیتر نییە.\nدزێک کە جگە لەوەی هەمیشە گیرفانەکانمان بەتاڵ دەکات، کات و چێژ و ئاسودەیی و مانای ژیانیشی لێدزین!\nلە هەموو ئەوانەش خراپتر مرۆڤی کردە مەخلوقێکی بێ ئیرادە و چەموش، کە بەبێ تەکنەلۆژیا ناتوانێ یەک سات بژی!\nئەم بێ ئیرادەییەی مرۆڤ لە دوای تەکنەلۆژیا وای لە مرۆڤ کرد، لە کاتی قەیراندا بیر تەسک و پەشێو و شڵەژاو بێت. ئەگەر جاران ئازوقەی شەش مانگی لە ماڵ بوو، ئەگەر ئەمڕۆ سەمونخانە دابخرێت زیڕە دەکات کە چۆن نان پەیدابکات!\nئەگەر جاران هەر بۆ حەزی خۆی چەند کاتژمێرێک بەپێ دەڕۆیشت، ئەمڕۆکە قەدەغەی هاتووچۆ تەنگی پێ هەڵچنیوە کە چۆن بەپێ دەگاتە شوێنی کار، ئەگەر جاران لەبەرامبەر مۆم و فانۆس و لامپایەک خەریکی خوێندنەوە بوو، رادیۆیەکی لات و پاتی هەبوو خۆی بە شاهی عالەم نەدەگۆڕیەوە، ئەمڕۆکە لە کاتژمێرێک بێ کارەبا و تەلەفزیۆن و مۆبایل، خەریکە وەڕس و بێهێزدەبێت.\nتەکنەلۆجیا فێری کرد بەرگەی بە کۆمەڵ دانیشتن نەگرێ، چ لە قسەو گفتوگۆ و چەلەحانێ بکات!\nئەمانە هەمووی هۆکارن کە مرۆڤی نوێ، بەرگەی قەیران نەگرێ، نەتوانێ خۆی بژیەنێت، بۆیە بەر لە قەیران خۆی قەیران بوو، شتێکی ئاسایی بوو کە بۆ چەندین کاتژمێر لە نۆرەی سەمونخانە و مارکێت و بەنزینخانە بوەستێ(ئەوانەی جاران ئامادەنەبوو، یەک خولەک زیاتر لێیان بوەستێ و بێزاردەبوو).\nئەگەر ئەم قەیرانە دەرەنجامی ئەم هۆکارەی سەرەوەبێت، بێگومان چارەسەریش لە چۆنێتی مامەڵەکردنە لەگەڵیاندا.\nدەبێ ئێستا پرسیارێک بکەین، ئایا کاتی ئەوە نەهاتووە بە چەمکی تاکگەراییدا بچێنەوە و هەمواری بکەینەوە کە ئایا کاتی ئەوە نەهاتووە، چیتر خۆمان نەکەینە دیلی سەرمایەداری و لە فرت و فێڵەکانی تێبگەین، بەدوای حەز و چێژ ی لە بن نەهاتوو نەکەوین، کاتی ئەوە نەهاتووە لە جیاتی دیکۆرکردنی مەتبەخی ماڵەکانمان ئاوەدانی بکەینەوە. تەپوتۆز لە سەر ژووری میوان لابدەین و بیکەینەوە. باخچەی ماڵ و گەڕەک فراوانتربکەین و درەخت بچێنین تا منداڵان یاری تێدابکەن؟\nبەپێ لە شەقامەکاندا بڕۆین نەک بە گڕەگڕی ئۆتۆمبیل و دوکەڵی ئەگزۆز. لە جیاتی کافتریا و گازینۆ کتێبخانەکان روناک بکەینەوە.\nئایا کاتی ئەوە نەهاتووە بگەڕێینەوە بۆ سروست؟ ببینەوە بە مرۆڤ؟!


مۆزه‌ی شه‌هیدانی ده‌ستی داعش كرایه‌وه\nئه‌مڕۆ 16/9 به ئاماده‌بونی به‌رپرسانی حكومی و حزبی و هاووڵاتیه‌كی زۆر ، مۆزه‌ی شه‌هیدانی ده‌ستی داعش له مۆزه‌خانه‌ی نیشتمانی ئه‌منه سووره‌كه كرایه‌وه،كه تایبه‌ته به نمایشكردنی وێنه‌و كه‌لوپه‌لی شه‌هیدانی ده‌ستی داعش.\nئاكۆ غه‌ریب به‌ڕێوه‌به‌ری گشتی مۆزه‌خانه‌ی نیشتمانی ئه‌منه سوره‌كه ده‌رباره‌ی مۆزه‌ی شه‌هیدانی ده‌ستی داعش وتی: مۆزه‌خانه‌ی شه‌هیدانی دژی تیرۆرستانی داعش، یه‌كێكی تره له پڕۆژه گرنگه‌كانی تری ئه‌منه سوره‌كه ، ئێمه هه‌ر له‌سه‌ره‌تای شه‌ڕی داعشه‌وه بیرمان له‌وه كرده‌وه كه دۆكۆمێنته‌كان كۆبكه‌ینه‌وه و مۆزه‌خانه‌یه‌كی لێدروست بكه‌ین، بۆ ئه‌و مه‌به‌سته‌ش 25-5-2015 ده‌ستمان پێكرد و دوای 16 مانگ گه‌یشتینه ئه‌و ئاكامه‌ی كه ئه‌مڕۆ مۆزه‌خانه‌كه بكه‌ینه‌وه.\nسه‌باره‌ت به پێكهاته‌ی مۆزه‌خانه‌كه‌ش وتی: لێره كۆمه‌لًَێك وێنه‌ی شه‌هیدانی تێدایه ، ئێره بۆته چه‌ترێكی نه‌ته‌وه‌یی ته‌نها شه‌هیدانی باشوری تێدا نیه، به‌ڵكو شه‌هیدانی ڕۆژئاواشی تێدایه، لێره‌دا نزیكه‌ی 2 هه‌زار و 400 شه‌هیدی رۆژئاوا دانراوه، هه‌روه‌ها یه‌ك هه‌زار و 755 شه‌هیدی باشوریش هه‌یه له‌و ژماره‌یه یه‌ك هه‌زارو 152 وێنه‌ی شه‌هیدانمان داناوه، ئه‌وه‌ی تریش كه ده‌ستمان نه‌كه‌وتوه ناویمان نوسیوه، ئه‌مه سه‌ره‌ڕای ئه‌وه‌ی هه‌ندێك كه‌لوپه‌لی شه‌هیدانیشمان نمایش كردووه، هاوكات ڕۆڵی ڕاگه‌یاندن و ته‌ندروستیمان له‌به‌رچاو گرتووه و كاره‌كانی ئه‌وانیشمان نمایش كردووه و وه‌ك په‌یكه‌ر نمایشمان كردوون.\nله‌كۆتایشدا وتی: ئه‌م مۆزه‌یه له‌سه‌ر ئه‌ركی خاتوو هێرۆ ئیبراهیم ئه‌حمه‌د دروستكراوه و چه‌ندین كه‌سایه‌تی و ده‌زگاش هاوكاریان كردوین.\n9/16/2017 3:07:06 PM


كورد و ئەمریكا لە ئەفغانستانەوە بۆ عیراق – Knwe.org\nسەرەکی » وتار » ئازاد ئیبراهیم  » كورد و ئەمریكا لە ئەفغانستانەوە بۆ عیراق\nكورد و ئەمریكا لە ئەفغانستانەوە بۆ عیراق\nئەمریكا لە ئەفغانستان كشایەوە و ئەو وڵاتەی بۆ تالیبان بەجێ هێشت، ئەم رووداوە هەروا شتێكی ئاسایی و لە خۆڕا نییە، ئەم پرسە پێش هەر بابەتێكی دیكە پرسیاری ئەوە دێنێتە گۆڕێ ئایا ئەمریكا پرۆژەی كشانەوەی تەنها لە ئەفغانستان هەیە یان لە عیراق و سوریا «خۆرئاوای كوردستان»یش دەكشێتەوە؟\nئەگەر ئەمریكا ئەم ویستەی بۆ كشانەوە لە خۆرئاوای كوردستان و عیراقیش هەبێت، ئەوا رەنگە ناوچەكە لە ئایندەیەكی نزیكدا و لە غیابی ئەمریكادا ببێتە گەورەترین مەیدانی پێكدادانەكان و دەركەوتنی گروپە تیرۆریستی و رادیكاڵەكان، كشانەوەی ئەمریكا جگە لەوەی شكستێكی ئەمریكایە كە نەیتوانیوە سیستمی سیاسی وڵاتان بگۆڕێت، هاوكات جێهێشتنی خۆرئاوای كوردستان و عیراقە بۆ دوو وڵاتی نەیاریش كە لە خۆرئاوای كوردستان روسیایە و لە عیراقیش ئیرانە.\nلە ئەگەری جێبەجێكردنی ئەم نەخشەیە، دەبێت كورد لەهەردوو بەشی باشووری كوردستان و خۆرئاوای كوردستانیشدا لە ئێستاوە خۆیان بۆ قۆناغێكی لەم شێوەیە ئامادە بكەن و هەموو رێگە دپلۆماسی و سەربازی و سیاسی و ئەمنییەكانیان بە جیهانی دەرەوە بەهێزتر بكەن.\nلە راستیدا كاتێك دۆناڵد ترەمپ لەمانگی نۆی ساڵی 2019 بڕیاریدا هێزەكانی لە خۆرئاوای كوردستان بكشێنێتەوە، ئەو كات «ساڵح موسلیم» رایگەیاند: ئەوان داوایان لە ئەمریكا نەكردووە بێنە خۆرئاوای كوردستان و بیانپارێزن تاكو بە ڕۆشتنیان بڕوخێن، ئەم بۆچوونە نیشانەی ئامادەكاری و دڵنیایی پەیەدە و خۆسەری خۆرئاوا بوو بۆ هەر ئەگەرێك كە ئەمریكا لە خۆرئاوای كوردستان بكشێتەوە و ئەو وڵاتە جێبهێڵێت و كوردەكان بخاتە بەردەم جەنگێكی تاقەت پروكێن لەگەڵ تیرۆریستان و رژێمی سوریا و توركیاشدا.\nلە هەرێمی كوردستان نەك پرۆژەیەك نییە بۆ دڵنیایی كورد لە ئەگەری كشانەوەی ئەمریكا لە عیراق، بەڵكو لە هەولێرەوە دەنگێك هەیە داوا لە ئەمریكا دەكات فڕۆكەخانەكان چۆڵ بكەن چونكە پێیانوایە ئەمریكا هۆكاری هێرشەكانی سەر هەولێر و فرۆكەخانەی هەولێرە، بۆیە وێناكە وەها دێتەوە زیهنمان كە كوردەكان لە عیراق زەرەرمەند دەبن ئەگەر لەگەڵ هەر پرۆژەیەكی هێزە سیاسییەكانی ئەنجومەنی نوێنەرانی عیراق بن بۆ كشانەوەی هێزەكانی ئەمریكا لە عیراق.\nلە ماوەكانی رابردوودا «جینین بلاسخارت» نێردەی سكرتێری گشتی نەتەوە یەكگرتووەكان بۆ عیراق، لە هەرێمی كوردستانەوە پەیامی ئەوەی بەسەركردایەتی كورد دا كە «واتێنەگەن ئەم ئۆتۆنۆمییە وەك خۆی بە دڵنیایی دەمێنێتەوە»، ئەم قسەیەی بلاسخارت ئەگەر تەنها زەنگێكی هوشیاركردنەوە بێت، ئەوا هیچ دوور نییە كشانەوەی هێزەكانی ئەمریكا لە عیراق مەترسییەكانی سەر ئەم هەرێمە زیاد بكات و پێشیان بخات، كوردیش چەندە بە جددی ئەم هەڕەشەیەی وەرگرتبێت هێشتا كەمە.\nباشترین كارێك سەركردایەتی كورد لە هەرێمی كوردستان ئەنجامی بدەن ئەوەیە، یەكڕیز و یەك دەنگ بن و پرۆژەی خۆیان هەبێت بۆ عیراقی دوای ئەمریكا، دەبێت كوردەكان لە ئێستاوە هەنگاوی ئەوە بۆ زەمەنێك بهاوێژن كە ئەمریكا عیراق بەجێ دەهێڵێت.\nلەدوای كشانەوەی هێزەكانی ئەمریكا لە ئەفغانستان، ئێستا مەترسی ئەوە لەئارادایە كە ئەمریكا لە عیراقیش بكشێتەوە و وڵات بكەوێتە دەست هەندێك هێز و میلیشیای بێ ناسنامە و دەرفەت بڕەخسێنێت هەندێك گروپی تیرۆریستی نوێ لە عیراق دەربكەوێت، بۆیە مادام ئەگەرەكان كراوەن، پێویستە كورد هوشیارانە و لێزانانە لەم یارییەدا بجوڵێتەوە و كەشكۆڵی خۆی كۆبكاتەوە بۆ ئەوكاتەی ئەمریكا عیراق بە جێدەهێڵێت.\nهەڵبژاردنی پێشوەختە و قەیرانی پێشوەختە\nئەركی میدیا لە سەرخستنی هاوپەیمانیی كوردستاندا